Lone Møller (S), 2004-03-25:
I Socialdemokratiet finder vi hensigten i beslutningsforslagene fra SF meget sympatiske.
Hensigten er jo i bund og grund at sikre ulandene fri adgang til det europæiske marked, der skal sikre vækst, velstand og velfærd i den tredje verden.
Formålet med vores høje EU-krav må heller aldrig være med til at holde ulandene uden for markedet. Det vil være konkurrenceforvridende, det er usolidarisk, og derfor skal kravene på miljø- og sundhedsområdet alene være drevet af det formål at sikre EU-borgere og andre sunde fødevarer og et rent miljø.
Jeg har været meget i tvivl om, hvorvidt det måske havde været mere naturligt, at de her forslag blev behandlet i Europaudvalget, da flere af forslagenes elementer vedrører Europaudvalgets politikområder og ikke kun Fødevareudvalgets.
Når det er sagt, så vil vi selvfølgelig gerne være med til at kigge på og behandle forslagene i Fødevareudvalget.
Det er ikke kun EU's toldbarrierer og landbrugsstøtten, der er med til at forhindre ulandenes tilgang til EU's marked.
EU's strenge krav inden for sundhed, hygiejne og miljø, der sikrer alle EU-borgere sunde fødevarer, har samtidig den bagside, at ulandene bliver forhindret i at afsætte varer til EU-lande.
Vi har mange krav til fødevarer
og til miljøet, krav, som er nødvendige, hvis vi ønsker en høj standard inden for f.eks. miljø og fødevarer. Mange af disse krav kan de fleste lande heldigvis leve op til, og det er naturligvis ikke disse krav, der udgør problemet alene.
Disse ofte unødvendige ikketoldmæssige handelsbarrierer er yderst uheldige.
Det kan ofte være svært både for politikere og borgere at gennemskue, hvilke konsekvenser det har for ulandene. Når sundheds- eller miljømæssige krav kan være med til at sikre eller forbedre EU-borgernes generelle sundhedsniveau, skal de naturligvis vedtages.
De skal vedtages ud fra den betragtning, at vi ikke ønsker at gå på kompromis med vores høje miljø- og sundhedsstandarder for enhver pris, heller ikke hvis konsekvensen er, at det bliver sværere for tredjeverdenslande at leve op til de nye krav.
Det er altså nødvendige ikketoldmæssige handelsbarrierer, som tjener et sundheds- eller miljømæssigt formål.
I sådanne tilfælde er Socialdemokratiet enig med SF i, at vi i EU skal gribe ind og hjælpe ulandene på vej op for at kunne leve op til de nødvendige krav. Vi behøver altså ikke nødvendigvis at gå på kompromis med sundheden eller miljøet, for at ulandene skal have mulighed for at afsætte varer til EU-landene.
Socialdemokraterne erklærer sig enige med SF i deres bestræbelser på at indføre et udviklingsprincip i Danmark, et udviklingsprincip, der ved vedtagelse af love og regler skal sikre, at vores sundheds- og miljømæssige krav og ulandenes handelsmæssige muligheder for at afsætte varer bliver lige. Socialdemokraterne støtter forslaget om at få nedsat en kommission, der kan undersøge alle ikketoldmæssige handelsbarrierer.
Kommissionen skal undersøge, hvad sundheds- og miljøkravene hver især har af betydning for EU-borgernes sundhed, EU's miljø, og hvilke konsekvenser de har for ulandenes produktions- og eksportmuligheder.
Det skal dog nævnes, at vi ser EU's sundheds- og miljøkrav som et gode for EU-borgerne og selvfølgelig ikke ønsker fødevarer af en ringere kvalitet.
Derfor skal der altid foregå en afvejning af sundhedsforbedringer over for de handelsmæssige konsekvenser for ulandene.
Beslutningsforslag nr. B 29, der omhandler en lempelse af grænseværdierne for svampegiften aflatoksin
fra EU's grænseværdi til den internationale grænseværdistandard, kan Socialdemokratiet ikke støtte.
Den nuværende grænseværdi er den, vi i EU har vurderet som sundhedsmæssigt acceptabel.
Derfor kan Socialdemokraterne ikke støtte dette beslutningsforslag.